b'\n_START_ARTICLE_\nErnesto Neto\n_START_PARAGRAPH_\nErnesto Saboia de Albuquerque Neto (s. 1964, Rio de Janeiro, Brasilia) on nykykuvataiteilija. H\xc3\xa4net tunnetaan varsinkin suurista veistoksistaan, jotka on tehty valkoisesta, sukan kaltaisesta venyv\xc3\xa4st\xc3\xa4 materiaalista, joita h\xc3\xa4n t\xc3\xa4ytt\xc3\xa4\xc3\xa4 erilaisilla materiaaleilla, kuten styroksilla tai tuoksuvilla mausteilla. H\xc3\xa4nen installaationsa t\xc3\xa4ytt\xc3\xa4v\xc3\xa4t usein koko n\xc3\xa4yttelytilan. _NEWLINE_Neto liittyy brasilialaiseen uuskonkretistien taideliikkeeseen, joka on vallinnut Etel\xc3\xa4-Amerikassa 1950-luvun lopulta. H\xc3\xa4nen ty\xc3\xb6ns\xc3\xa4 vahvistavat brasilialaisen kuvanveistotaiteen perinnett\xc3\xa4 ja lujittavat konstruktivistien ideoiden ja kokeellisen havainnon sekoittumista._NEWLINE_H\xc3\xa4nen abstraktit n\xc3\xa4yttelyns\xc3\xa4 on suunniteltu rohkaisemaan k\xc3\xa4vij\xc3\xb6it\xc3\xa4 ja olemaan aktiivisia osallistujia. Ihmiset voivat koskettaa, t\xc3\xb6kki\xc3\xa4 ja k\xc3\xa4vell\xc3\xa4 useiden h\xc3\xa4nen teostensa l\xc3\xa4pi.\n_START_SECTION_\nUra\n_START_PARAGRAPH_\nErnesto Neto syntyi ja kasvoi ja opiskeli Rio de Janeirossa. H\xc3\xa4n debytoi taidegalleriassa Rio de Janeirossa vuonna 1988. _NEWLINE_Kansainv\xc3\xa4liseen tietoisuuteen Neton taide tuli 1990-luvun lopulla. Vuonna 2006 Neton Pariisin Panth\xc3\xa9onissa esill\xc3\xa4 ollut teos Leviathan Thot ulottui rakennuksen 66 metri\xc3\xa4 korkeasta katosta lattiaan. H\xc3\xa4n edusti Brasiliaa Vik Munizin kanssa vuonna 2001 Venetsian biennaalissa, jossa h\xc3\xa4nen installaatioitaan oli esill\xc3\xa4 sek\xc3\xa4 Brasilian paviljiongissa, ett\xc3\xa4 Arsenalessa olevassa kansainv\xc3\xa4lisess\xc3\xa4 yhteisn\xc3\xa4yttelyss\xc3\xa4.\n_START_SECTION_\nSuomessa\n_START_PARAGRAPH_\nVuonna 2001 Ernesto Neton teos Uusi installaatio oli esill\xc3\xa4 Ars 01 -n\xc3\xa4yttelyss\xc3\xa4 Helsingiss\xc3\xa4. N\xc3\xa4yttelyn teosta varten Neto vieraili ensimm\xc3\xa4isen kerran Suomessa ja palasi useita kertoja Helsinkiin ja Kemiin._NEWLINE_Vuonna 2004 Neto osallistui kansainv\xc3\xa4liseen The Snow Show tapahtumaan, jossa taiteilijat ja arkkitehdit tutkivat rakentamista lumesta ja j\xc3\xa4\xc3\xa4st\xc3\xa4 Kemiss\xc3\xa4 ja Rovaniemell\xc3\xa4._NEWLINE_Neto luopui teoksissaan synteettisist\xc3\xa4 materiaaleista ja alkoi k\xc3\xa4ytt\xc3\xa4m\xc3\xa4\xc3\xa4n niiss\xc3\xa4 puuvillaa ja muita luonnonmateriaaleja. Neto on kiinnostunut Brasilian\xc2\xa0huni kuin -kansan\xc2\xa0perinteist\xc3\xa4 ja rituaaleista. Se on yksi Amazonian alkuper\xc3\xa4iskansoista, joka noin 8000 j\xc3\xa4sent\xc3\xa4 el\xc3\xa4v\xc3\xa4t kyl\xc3\xa4yhteis\xc3\xb6iss\xc3\xa4 Acren osavaltiossa Luoteis-Brasiliassa. Kiasmassa esitetyn Boa-teoksen k\xc3\xa4sin virkatun puuvillakudoksen rakenne on saanut muotonsa boak\xc3\xa4\xc3\xa4rmeen p\xc3\xa4\xc3\xa4st\xc3\xa4.'